B4-1246, 1248 και 1293/95

Ψήφισμα σχετικά με τη Λευκορωσία

Το Ευρωπαϊκό Κοινοβούλιο,

- έχοντας υπόψη τη συμφωνία εταιρικής σχέσης και συνεργασίας μεταξύ της ΕΕ και των κρατών μελών της, αφ' ενός, και της Δημοκρατίας της Λευκορωσίας, αφ' ετέρου, η οποία έχει υποβληθεί προς έγκριση στο Κοινοβούλιο, ιδίως δε τα άρθρα της 2 και 4,

- ενόψει της επικείμενης υπογραφής της προσωρινής συμφωνίας εκ μέρους του Συμβουλίου,

- έχοντας υπόψη τα διεθνώς αναγνωρισμένα εργασιακά πρότυπα, ιδίως δε τις συμβάσεις της ΔΟΕ αριθ. 87 και 88, τις οποίες έχει κυρώσει η Δημοκρατία της Λευκορωσίας,

Α. λαμβάνοντας υπόψη ότι από τις 16 έως τις 21 Αυγούστου 1995 εργαζόμενοι στο δίκτυο υπόγειων σιδηροδρόμων και τρόλεϊ του Μινσκ κατέβηκαν σε απεργία διαμαρτυρόμενοι για το γεγονός ότι οι αρχές δεν τηρούν τις συλλογικές συμβάσεις εργασίας,

Β. λαμβάνοντας υπόψη ότι στη συνέχεια οι αρχές συνέλαβαν και κρατούν διάφορους ηγέτες συνδικαλιστικών οργανώσεων, μεταξύ των οποίων οι Vladimir Makarchuk και Nicolai Konakh, και ότι 60 περίπου εργαζόμενοι που συμμετείχαν στην απεργία απολύθηκαν ύστερα από δικαστική απόφαση που κήρυσσε την απεργία παράνομη,

Γ. λαμβάνοντας υπόψη τη σύλληψη του Gennady Bykov, προέδρου της Ελεύθερης Συνδικαλιστικής Ένωσης της Λευκορωσίας και ενός από τους ηγέτες του Κογκρέσσου Δημοκρατικών Συνδικαλιστικών Ενώσεων της Λευκορωσίας, καθώς και δύο από τους συναδέλφους του,

Δ. λαμβάνοντας υπόψη τις πληροφορίες σχετικά με τις σκληρές συνθήκες υπό τις οποίες κρατούνται; λαμβάνοντας υπόψη ότι, σύμφωνα με διαταγή του Προέδρου της Λευκορωσίας, όσοι έχουν απολυθεί πρέπει να βρουν απασχόληση σε συνεταιριστική γεωργική μονάδα για δύο μήνες και υποχρεούνται να λάβουν ευνοϊκές συστάσεις προκειμένου να εξετασθεί το αίτημά τους για απασχόληση σε άλλο τομέα,

Ε. λαμβάνοντας υπόψη ότι την 1η Σεπτεμβρίου 1995 δημοσιεύθηκε το διάταγμα αριθ. 336 της 21ης Αυγούστου 1995, του Προέδρου της Λευκορωσίας, το οποίο αναστέλλει τις δραστηριότητες της Ελεύθερης Συνδικαλιστικής Ένωσης της Λευκορωσίας, της οργάνωσης πυρήνα των Εργαζομένων στον Υπόγειο Σιδηρόδρομο του Μινσκ, και το οποίο ορίζει ότι οι δραστηριότητες των πολιτικών κομμάτων, των κοινωνικών οργανώσεων και των συνδικαλιστικών ενώσεων που συμμετέχουν σε απεργίες σε επιχειρήσεις οι οποίες περιλαμβάνονται στον κατάλογο που ενέκρινε το Συμβούλιο Υπουργών της Δημοκρατίας της Λευκορωσίας στις 28 Μαρτίου 1995 πρέπει να τερματισθούν δια της νομικής οδού,

ΣΤ. λαμβάνοντας υπόψη ότι οι πρόσφατες βουλευτικές εκλογές στη Λευκορωσία δεν οδήγησαν στη συγκρότηση νεοεκλεγέντος κοινοβουλίου και ότι, συνεπώς, δεν υφίσταται νομικό πλαίσιο για την κύρωση της νομοθεσίας στη Λευκορωσία,

Ζ. λαμβάνοντας υπόψη ότι σύμφωνα με στοιχεία της Ανεξάρτητης Οργάνωσης της Λευκορωσίας για τα Ανθρώπινα Δικαιώματα, η κράτηση των συνδικαλιστών ηγετών καθώς και το Προεδρικό Διάταγμα αριθ. 336 της 21ης Αυγούστου πρέπει να θεωρηθούν ως παραβιάσεις του άρθρου 35 του Συντάγματος της Δημοκρατίας της Λευκορωσίας; επισημαίνοντας ότι στις 10 Οκτωβρίου 1995 αρχίζει ενώπιον του Συνταγματικού Δικαστηρίου της Λευκορωσίας διαδικασία σχετικά με τη νομιμότητα των προεδρικών διαταγμάτων και της επικύρωσής τους από το Κοινοβούλιο,

Η. λαμβάνοντας υπόψη ότι η Διεθνής Συνομοσπονδία Ελεύθερων Συνδικαλιστικών Ενώσεων (ICFTU) και η Παγκόσμια Συνομοσπονδία Εργασίας (WCL) υπέβαλαν επίσημη διαμαρτυρία στη Διεθνή Οργάνωση Εργασίας (ΔΟΕ) της Γενεύης εναντίον των παραβιάσεων των συμβάσεων της ΔΟΕ που έχει κυρώσει η Λευκορωσία,

1. εκφράζει τη λύπη και την αποδοκιμασία του για τις παραβιάσεις των συνδικαλιστικών δικαιωμάτων στη Δημοκρατία της Λευκορωσίας και ζητεί από τις αρχές της χώρας να εφαρμόσουν πλήρως τις σχετικές συμβάσεις της ΔΟΕ, τις οποίες έχει επικυρώσει η Λευκορωσία;

2. ζητεί από την Επιτροπή και το Συμβούλιο, κατά τις επαφές τους με τις αρχές της Λευκορωσίας να θέσουν το θέμα του σεβασμού των συνδικαλιστικών δικαιωμάτων σε συνάρτηση με τη συμφωνία εταιρικής σχέσης και συνεργασίας ΕΕ-Λευκορωσίας, την οποία έχουν υπογράψει και τα δύο μέρη και η οποία έχει υποβληθεί προς έγκριση στο Κοινοβούλιο, καθώς και σε συνάρτηση με την προσωρινή συμφωνία;

3. υπενθυμίζει ότι η υπογραφή της συμφωνίας εταιρικής σχέσης και συνεργασίας συνεπάγεται το σεβασμό των βασικών αρχών της δημοκρατίας;

4. ζητεί από τον Πρόεδρο της Λευκορωσίας να αποσύρει το Διάταγμα αριθ. 336 της 21ης Αυγούστου και να απελευθερώσει τους συνδικαλιστές που βρίσκονται ακόμη υπό κράτηση, και τον καλεί να λάβει όλα τα απαραίτητα μέτρα για την όσο το δυνατόν ταχύτερη ολοκλήρωση της εκλογικής διαδικασίας για την ανάδειξη νέου κοινοβουλίου, προκειμένου να αποκατασταθεί το δημοκρατικό νομικό πλαίσιο στη χώρα;

5. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον Πρόεδρο της Λευκορωσίας, την ICFTU, την WCL και τη ΔΟΕ.